《盛仲交自金陵至集于乔舍人小园》
明代·黎民表

坐荫凉云好，轻衣未觉寒。
月临花树午，春逼鸟声残。
满酌秦淮酒，新弹贡禹冠。
柳条时拂拭，浑作故人看。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。